Fréttastofan og eggin (BJ)

Fréttamenn bera mikla ábyrgð. Þeir eiga að segja okkur fréttirnar eins og þær eru. Ekki eins og þeir vildu að þær væru. Síst af öllu mega þeir búa til fréttir. Þessa dagana berast fréttir af mörgu sem gerst hefur undanfarið. Þjóðfélagið allt vill vita sannleikann um það sem gerðist í aðdraganda bankahrunsins. Þúsundir mæta á fundi á Austurvöll helgi eftir helgi. Nær allir fundarmenn hafa sinnt hvatningu fundarboðanda um að sýna stillingu. Þetta hefur gefið mótmælunum meira vægi en ella.

Nokkrir hafa séð ástæðu til skrílsláta og hafa ákveðið að ráðast að Alþingishúsinu, húsi sem er í raun og veru tákn fyrir Íslendinga sem sjálfstæða þjóð. Þegar hamagangurinn hefur verið sem mestur hefur vissulega verið ástæða til þess að segja frá ólátunum þó að þau hafi engum verið til sóma.

Ekki eru margir mánuðir frá því að vörubílstjórar skipulögðu mótmæli með reglubundnum hætti. Einu sinni við slík mótmæli heyrðist Lára Ómarsdóttir, fréttamaður á Stöð 2, segja við samstarfsmann sinn að hún „ gæti fengið einhvern til að kasta eggi meðan við værum í beinni útsendingu.“ Þarna heyrðu menn ekki betur en fréttmaðurinn væri farinn að búa til frétt.

Lára sagði sjálf: „Enginn sem þekkir mig lætur sér detta í hug að mér hafi verið alvara.“ Í sömu yfirlýsingu sagði hún: „Ég gerði mér ekki grein fyrir að símtal mitt við samstarfsmann heyrðist á Vísi.is en í því sagði ég í hálfkæringi að ég gæti fengið einhvern til að kasta eggi meðan við værum í beinni útsendingu.“ Nú hún vissi ekki að til hennar heyrðist. Þá horfir málið öðruvísi við.

Áður hafði hún sagt: „Þetta var sagt í fullkomnum hálfkæringi og einungis ætlað eyrum samstarfsmanns. Það dytti engum minna samstarfsmanna í hug að taka orð af þessu tagi bókstaflega en alþekkt er að á milli okkar fjúki ýmislegt gráglettið. Stundum er það til spennulosunar á álagsstund.“

Enginn þarf að efast um að fréttamenn þurfa að losa um spennu með gráglettni. Ekki þekki ég Láru, en grín milli sjónvarpsfólks er greinilega á öðrum nótum en hjá flestum öðrum.

Lára sagði líka: „Fréttaflutningur verður að vera hafinn yfir allan vafa. Sé ekki svo, getur orðspor fréttastofunnar og starfsmanna hennar beðið hnekki.“

Í kjölfar þessa atburðar ákvað Lára í samráði við yfirmann sinn að hætta störfum á fréttastofu Stöðvar 2.

Þessi atburður er rifjaður upp núna í tilefni af sjónvarpsfrétt RÚV á laugardagskvöld 29.11. Enn einn fundurinn hafði verið haldinn á Austurvelli og farið vel fram. Inngangur fréttarinnar var á þá leið að eggjum hefði verið kastað á fundinum. Þetta kom fram í texta og á mynd sást ungur maður ganga framhjá Alþingishúsinu og kasta eggjum. Ekki sem hluti af æstum múg heldur miklu líkari amerískum blaðburðardreng sem kastar blöðum inn í garð áskrifenda.

Enginn annar miðill gat um þessi ólæti. Enda kom fram að einu ólætin voru þessi sýning fyrir myndatökumann sjónvarpsins. Fréttin var með öðrum orðum búin til fyrir sjónvarpið. Kannski þurftu fréttamenn RÚV bara að losa um spennu.

Fréttaflutningur af þessu tagi er Ríkisútvarpinu til skammar og þá sérstaklega þeim fréttamönnum og fréttastjóra sem unnu fréttina. Í þetta sinn var fréttin sú að fundurinn fór ekki úr böndunum. Fundarmenn voru margir en þó færri en áður. Það var líka frétt.

RÚV valdi að segja frá einum dreng sem tæmdi eggjabakkann sinn fyrir myndavélina. Fréttastofan féll á prófinu. Það var engin frétt.

Lára ákvað að segja sínu starfi lausu eftir sitt grín. Hvað gerist á RÚV?

Benedikt Jóhannesson